b'\n_START_ARTICLE_\nPozicinis karas\n_START_PARAGRAPH_\nPozicinis karas arba apkas\xc5\xb3 karas (angl. trench warfare)\xc2\xa0\xe2\x80\x93 kariavimo forma, naudojant u\xc5\xbeimtas teritorijas, sudarytas i\xc5\xa1 daugyb\xc4\x97s apkas\xc5\xb3, kuriuose kariai yra labai gerai apsaugoti nuo smulki\xc5\xb3 prie\xc5\xa1o ap\xc5\xa1audym\xc5\xb3 ir gerai apsaugoti nuo artilerijos ugnies. Ko gero, \xc5\xbeymiausias pozicinio karo pavyzdys yra Vakar\xc5\xb3 frontas Pirmajame pasauliniame kare. Pozicinis karas tapo aklaviet\xc4\x97s ir beprasmi\xc5\xa1kos kovos simboliu._NEWLINE_Pozicinis karas vykdavo tuomet, kai naujos prie\xc5\xa1o ap\xc5\xa1audymo technologijos nebuvo suderintos su pana\xc5\xa1ia pa\xc5\xbeanga kariuomen\xc4\x97s mobilume. Tokie technologiniai nesutapimai buvo prie\xc5\xbeastis varginan\xc4\x8dio karo, kuriame besiginanti pus\xc4\x97 tur\xc4\x97jo prana\xc5\xa1um\xc4\x85. Pirmajame pasauliniame kare abi kariavusios pus\xc4\x97s fronte pastat\xc4\x97 sud\xc4\x97tingas apkas\xc5\xb3 ir griovi\xc5\xb3 sistemas, apsaugotas nuo u\xc5\xbepuolimo spygliuota viela. Teritorija tarp kariaujan\xc4\x8di\xc5\xb3 pusi\xc5\xb3 apkas\xc5\xb3 linij\xc5\xb3 (\xc5\xbeinoma kaip \xe2\x80\x9eniekieno \xc5\xbeem\xc4\x97\xe2\x80\x9c) buvo visi\xc5\xa1kai pa\xc5\xbeeid\xc5\xbeiama nuo artilerijos ugnies i\xc5\xa1 abiej\xc5\xb3 pusi\xc5\xb3. Net s\xc4\x97kmingos atakos da\xc5\xbenai pareikalaudavo daug auk\xc5\xb3.'